KIRJALLINEN KYSYMYS E-0167/01 esittäjä(t): Ioannis Marínos (PPE-DE) komissiolle. Kyproksen miehitetyn osan Turkkiin liittämistä koskevat aikeet.



Virallinen lehti nro 187 E , 03/07/2001 s. 0197 - 0198



KIRJALLINEN KYSYMYS E-0167/01 esittäjä(t): Ioannis Marínos (PPE-DE) komissiolle (1. helmikuuta 2001) Aihe: Kyproksen miehitetyn osan Turkkiin liittämistä koskevat aikeet Joulukuun 13. päivänä 2000 Pohjois-Kyproksen nukkevaltion viranomaiset kidnappasivat Kyproksen tasavallan kansalaisen Panikos Tsiakourmasin, kun hän oli Kyproksen brittitukikohtien alueella. Tsiakourmas, joka on ollut pakolainen siitä asti, kun Turkin armeija tunkeutui Pohjois-Kyprokselle vuonna 1974, sairastaa diabetesta ja on edelleen pidätettynä, vaikka tästä aiheutuu ilmeisiä vaaroja hänen terveydelleen. Kyproksen brittitukikohtien poliisin raportissa mainitaan, että tämä Kyproksen tasavallan kansalainen vietiin väkivalloin Turkin armeijan miehittämälle alueelle, ja huomautetaan, ettei mitään tietoja hänen sekaantumisestaan huumekauppaan ole olemassa. Tämä osoittaa, että miehityshallinnon tämänsuuntaiset väittämät ovat tekaistuja. Tämä Turkin armeijan toiminta Kyproksella on jatkoa Strovilian alueella tapahtuneille provokaatioille, missä vallattiin osa neutraalia vyöhykettä, jota Yhdistyneet Kansakunnat aikaisemmin valvoi, sekä juoksuhautojen rakentamiselle Pilan kylän neutraalille vyöhykkeelle. On syytä huomata, että Turkin käytös Kyproksella on muuttunut yhä hyökkäävämmäksi siitä alkaen, kun tämä maa katsottiin EU-jäsenyyden suhteen ehdokasvaltioksi. Turkkilaisen Sabah-sanomalehden artikkelissa, jonka paikkansapitävyyttä Turkin hallitus ei ole kiistänyt, Turkin kerrotaan harkitsevat miehitetyn Kyproksen osan liittämistä Turkkiin ja luokittelemista tämän maan 82:nneksi vilayetiksi (lääniksi). Voisiko komissio kertoa: Mitä toimia Euroopan komissio on toteuttanut, jotta Tsiakourmas saataisiin välittömästi vapautettua ja Turkki lopettaisi Kyproksen tasavaltaa (maan, jonka kanssa EU käy liittymisneuvotteluja) vastaan suunnatut hyökkäävät toimensa sekä omaksuisi eurooppalaiselle valtiolle sopivat käyttäytymistavat? Lisäksi pyytäisin saada kuulla komission kannan, mitä tulee Turkin suunnitelmaan liittää itseensä yhden YK:hon kuuluvan itsenäisen valtion miehitetty alue. Günter Verheugenin komission puolesta antama vastaus (23. maaliskuuta 2001) Komissio on tietoinen kyproksenkreikkalaisen rakennusurakoitsija Panikos Tsiakourmasin pidätyksestä 13. joulukuuta 2000. Näyttää siltä, että Panikos Tsiakourmas siepattiin hänen ollessaan Ison-Britannian valvoman itäisen tukikohdan alueella. Sieppauksen johdosta Ison-Britannian hallitus on keskustellut tapauksesta kyproksenturkkilaisten johtajan ja Turkin viranomaisten kanssa. Komissio seuraa tilannetta jatkossakin tarkkaan. Kööpenhaminassa vuonna 1993 kokoontuneen Eurooppa-neuvoston sopimiin jäsenyysehtoihin kuuluvat oikeusvaltion ja ihmisoikeuksien toteutumisen varmistaminen. Tässä yhteydessä se, että Turkki täyttää Euroopan neuvoston jäsenyydestä sille johtuvat velvoitteet, on keskeisellä sijalla. Komissio valvoo näiden sitoumusten noudattamista kaikkien ehdokasmaiden osalta ja raportoi säännöllisesti Euroopan parlamentille ja jäsenmaille tilanteen kehittymisestä. Helsingissä kokoontuneen Eurooppa-neuvoston päätelmissä mainitun EU:n ja Turkin välinen vahvistetun poliittisen vuoropuhelun ansiosta näitä kysymyksiä voidaan käsitellä edelleen. Myös tavanomaisia diplomaattisia kanavia käytetään tähän tarkoitukseen.